Suvestinė redakcija nuo 2024-09-02

Įsakymas paskelbtas: Žin. 2008, Nr. 118-4484, i. k. 1082210ISAK0003-375

Nauja redakcija nuo 2018-05-20:

Nr. 3-59, 2018-02-08, paskelbta TAR 2018-02-08, i. k. 2018-02045

LIETUVOS RESPUBLIKOS SUSISIEKIMO MINISTRAS

ĮSAKYMAS

DĖL REIKALAVIMŲ ĮMONĖMS, ATLIEKANČIOMS MOTORINIŲ TRANSPORTO PRIEMONIŲ IR JŲ PRIEKABŲ PRIVALOMĄJĄ TECHNINĘ APŽIŪRĄ, IR TEISĖS ATLIKTI MOTORINIŲ TRANSPORTO PRIEMONIŲ IR JŲ PRIEKABŲ PRIVALOMĄJĄ TECHNINĘ APŽIŪRĄ SUTEIKIMO, SUSTABDYMO, SUSTABDYMO PANAIKINIMO IR ŠIOS TEISĖS PANAIKINIMO TVARKOS APRAŠO PATVIRTINIMO

2008 m. spalio 6 d. Nr. 3-375

Vilnius

Vadovaudamasis Lietuvos Respublikos saugaus eismo automobilių keliais įstatymo 10 straipsnio 1 dalies 5, 6 ir 7 punktais, perkeldamas ir įgyvendindamas 2014 m. balandžio 3 d. Europos Parlamento ir Tarybos direktyvą 2014/45/ES dėl motorinių transporto priemonių ir jų priekabų periodinės techninės apžiūros, kuria panaikinama Direktyva 2009/40/EB (OL 2014 L 127, p. 51),

t v i r t i n u Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir teisės atlikti motorinių transporto priemonių ir jų priekabų privalomąją techninę apžiūrą suteikimo, sustabdymo, sustabdymo panaikinimo ir šios teisės panaikinimo tvarkos aprašą (pridedama).

SUSISIEKIMO MINISTRAS	ALGIRDAS BUTKEVIČIUS

PATVIRTINTA

Lietuvos Respublikos susisiekimo ministro

2008 m. spalio 6 d. įsakymu Nr. 3-375

(Lietuvos Respublikos susisiekimo ministro

2018 m. vasario 8 d. įsakymo Nr. 3-59 redakcija)

REIKALAVIMŲ ĮMONĖMS, ATLIEKANČIOMS MOTORINIŲ TRANSPORTO PRIEMONIŲ IR JŲ PRIEKABŲ PRIVALOMĄJĄ TECHNINĘ APŽIŪRĄ, IR TEISĖS ATLIKTI MOTORINIŲ TRANSPORTO PRIEMONIŲ IR JŲ PRIEKABŲ PRIVALOMĄJĄ TECHNINĘ APŽIŪRĄ SUTEIKIMO, SUSTABDYMO, SUSTABDYMO PANAIKINIMO IR ŠIOS TEISĖS PANAIKINIMO TVARKOS APRAŠAS

I SKYRIUS

BENDROSIOS NUOSTATOS

1.	Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir teisės atlikti motorinių transporto priemonių ir jų priekabų privalomąją techninę apžiūrą suteikimo, sustabdymo, sustabdymo panaikinimo ir šios teisės panaikinimo tvarkos aprašas (toliau – Aprašas) nustato motorinių transporto priemonių ir jų priekabų privalomosios techninės apžiūros (toliau – apžiūra) organizavimo ir teisės atlikti apžiūrą privalomosios transporto priemonių techninės apžiūros įmonėms (toliau – įmonė) suteikimo, sustabdymo, sustabdymo panaikinimo ir teisės atlikti apžiūrą panaikinimo, teisės atlikti apžiūrą fiziniams asmenims suteikimo ir šios teisės panaikinimo tvarką ir įmonių stočių (toliau – stotis) veiklos sąlygas.

2.	Teisę atlikti apžiūrą įmonėms suteikia, sustabdo, sustabdymą panaikina ir šią teisę panaikina, teisę atlikti apžiūrą fiziniams asmenims suteikia ir šią teisę panaikina Lietuvos transporto saugos administracija (toliau – Administracija), naudodamasi valstybės įmonės Registrų centro administruojama valstybės informacine sistema, skirta duomenims ir informacijai apie ūkio subjektams išduotas licencijas tvarkyti vienoje vietoje (toliau – Licencijų informacinė sistema).

3.	Įmonių veiklos kontrolę pagal savo kompetenciją vykdo Administracijos padalinys, nesusijęs su teisės atlikti apžiūrą suteikimu, ir kitos kontrolės teisę turinčios institucijos.

4.	Apraše vartojamos sąvokos atitinka Lietuvos Respublikos saugaus eismo automobilių keliais įstatyme vartojamas sąvokas.

II SKYRIUS

APŽIŪROS ATLIKIMO ORGANIZAVIMAS

5. Apžiūrą atlieka įmonės, kurioms Administracija suteikė teisę ją atlikti. Kiekviena įmonė gali turėti tam tikrą skaičių stočių, o reikalingas veiklai patalpas, prietaisus ir įrangą nuomotis iš kitų ūkio subjektų. Ūkio subjektų, teikiančių vietinio reguliaraus susisiekimo autobusais ir troleibusais paslaugas, M2 ar M3 klasių motorinių transporto priemonių apžiūrai atlikti gali būti įrengtos atskiros stotys, skirtos tik šių ūkio subjektų M2 ar M3 klasių motorinėms transporto priemonėms. Stotys, jų adresai, darbo vietų skaičius ir transporto priemonių, kurių privalomoji techninė apžiūra atliekama, klasės nurodomi Administracijos sprendime, kuriuo įmonei suteikiama teisė atlikti apžiūrą, ir skelbiami viešai Administracijos interneto svetainėje.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

6.	Įmonių skaičius, jų išdėstymas šalies teritorijoje nustatomas atsižvelgiant į apžiūros poreikį pagal Kelių transporto priemonių valstybinę techninę apžiūrą atliekančių įmonių skaičiaus, jų išdėstymo šalies teritorijoje, atsižvelgiant į kelių transporto priemonių valstybinės techninės apžiūros poreikį, nustatymo metodiką, patvirtintą Lietuvos Respublikos susisiekimo ministro 2004 m. gegužės 13 d. įsakymu Nr. 3-263 „Dėl Kelių transporto priemonių valstybinę techninę apžiūrą atliekančių įmonių skaičiaus, jų išdėstymo šalies teritorijoje, atsižvelgiant į kelių transporto priemonių valstybinės techninės apžiūros poreikį, nustatymo metodikos patvirtinimo“. Apžiūros poreikį pagal šią metodiką nustato Administracija.

7. Nustačius, kad apžiūros poreikis atitinkamame Lietuvos Respublikos teritorijos administraciniame vienete (toliau – administracinis vienetas) padidėjo ne daugiau kaip viena darbo vieta, ją siūloma įrengti šiame administraciniame vienete veikiančiai įmonei per 6 mėnesius nuo šio pasiūlymo pateikimo dienos.

Punkto pakeitimai:

Nr. 3-240, 2018-05-18, paskelbta TAR 2018-05-18, i. k. 2018-08053

Nr. 3-218, 2024-06-17, paskelbta TAR 2024-06-17, i. k. 2024-10992

71. Aprašo 7 punkte nustatytu atveju įrengusi trūkstamą darbo vietą ir pasirengusi atlikti apžiūrą, įmonė apie tai praneša Administracijai. Administracija per 10 darbo dienų nuo pranešimo gavimo dienos įvertina, ar įmonės įrengta darbo vieta atitinka Aprašo III skyriaus reikalavimus, ir esant tinkamai įrengtai darbo vietai patikslina darbo vietų skaičių Administracijos sprendime, kuriuo įmonei buvo suteikta teisė atlikti apžiūrą, ir apie tai paskelbia viešai Administracijos interneto svetainėje. Jeigu įrengta papildoma darbo vieta neatitinka Aprašo III skyriaus reikalavimų, Administracija įmonei nustato vieno mėnesio terminą nustatytiems trūkumams pašalinti.

Papildyta punktu:

Nr. 3-218, 2024-06-17, paskelbta TAR 2024-06-17, i. k. 2024-10992

8. Nustačius, kad administraciniame vienete nėra įmonės arba stoties, taip pat trūksta daugiau kaip vienos darbo vietos arba jame veikianti įmonė nesutinka padidinti darbo vietų skaičių viena darbo vieta arba jos neįrengia per 6 mėnesius, arba Aprašo 44 punkte nustatyta tvarka išbraukus stotį iš įmonės, kuriai suteikta teisė atlikti apžiūrą, stočių sąrašo, skelbiamas konkursas įmonei, kuri įrengs trūkstamas darbo vietas, parinkti.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

9. Neteko galios nuo 2018-05-20

Punkto naikinimas:

Nr. 3-240, 2018-05-18, paskelbta TAR 2018-05-18, i. k. 2018-08053

10. Neteko galios nuo 2018-05-20

Punkto naikinimas:

Nr. 3-240, 2018-05-18, paskelbta TAR 2018-05-18, i. k. 2018-08053

11. Neteko galios nuo 2018-05-20

Punkto naikinimas:

Nr. 3-240, 2018-05-18, paskelbta TAR 2018-05-18, i. k. 2018-08053

12. Neteko galios nuo 2018-05-20

Punkto naikinimas:

Nr. 3-240, 2018-05-18, paskelbta TAR 2018-05-18, i. k. 2018-08053

13. Neteko galios nuo 2018-05-20

Punkto naikinimas:

Nr. 3-240, 2018-05-18, paskelbta TAR 2018-05-18, i. k. 2018-08053

14.	Konkurso nugalėtojas pagal Aprašo III skyriaus reikalavimus ne vėliau kaip per 6 mėnesius nuo konkurso laimėjimo datos privalo įrengti nustatytą skaičių darbo vietų ir įgyti teisę atlikti apžiūrą. Per šį laiką konkurso nugalėtojas privalo pateikti Administracijai dokumentus, kuriais įrodoma galimybė naudotis Centralizuotąja techninės apžiūros duomenų baze (toliau – CTADB).

15.	Įrengęs darbo vietas ir pasirengęs atlikti apžiūrą, konkurso nugalėtojas apie tai praneša Administracijai. Administracijos sudaryta Įmonių pasirengimo atlikti apžiūrą vertinimo komisija (toliau – vertinimo komisija) per 10 darbo dienų nuo pranešimo gavimo dienos įvertina, ar konkurso nugalėtojo įrengtos darbo vietos atitinka Aprašo III skyriaus reikalavimus, ir pateikia išvadą. Esant teigiamai vertinimo komisijos išvadai Administracija per 5 darbo dienas suteikia teisę atlikti apžiūrą ir ne vėliau kaip per 3 darbo dienas nuo Administracijos sprendimo priėmimo apie tai registruotąja pašto siunta informuoja konkurso nugalėtoją.

16.	Jeigu įrengtos darbo vietos neatitinka Aprašo III skyriaus reikalavimų, įmonė neturi galimybės naudotis CTADB, vertinimo komisijos išvada turi būti neigiama. Administracija konkurso nugalėtojo prašymu nustato ne ilgesnį kaip vieno mėnesio terminą vertinimo komisijos nustatytiems trūkumams pašalinti.

17. Jeigu konkurso nugalėtojas per Administracijos nustatytą laiką neištaiso trūkumų, teisė atlikti apžiūrą jam nesuteikiama ir jis negali dalyvauti pakartotiniame konkurse.

Punkto pakeitimai:

Nr. 3-240, 2018-05-18, paskelbta TAR 2018-05-18, i. k. 2018-08053

18. Įmonės parinkimo konkursui neįvykus, Administracija turi teisę pasiūlyti tame administraciniame vienete veikiančiai įmonei per 6 mėnesius nuo šio pasiūlymo pateikimo dienos įrengti trūkstamas darbo vietas.

Punkto pakeitimai:

Nr. 3-240, 2018-05-18, paskelbta TAR 2018-05-18, i. k. 2018-08053

Nr. 3-218, 2024-06-17, paskelbta TAR 2024-06-17, i. k. 2024-10992

19. Įmonės parinkimo konkursui neįvykus ir administraciniame vienete veikiančiai įmonei atsisakius įrengti trūkstamas darbo vietas, Administracija turi teisę pasiūlyti kitoms įmonėms, veikiančioms kituose administraciniuose vienetuose, per 6 mėnesius nuo šio pasiūlymo pateikimo dienos įrengti trūkstamas darbo vietas.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

20.	Kituose administraciniuose vienetuose veikiančioms įmonėms atsisakius įrengti trūkstamas darbo vietas, skelbiamas pakartotinis konkursas.

III SKYRIUS

REIKALAVIMAI ĮMONĖMS, ATLIEKANČIOMS APŽIŪRĄ

21. Įmonė privalo užtikrinti, kad būtų atliekama galingųjų keturračių, kurių projektinis greitis yra didesnis kaip 25 km/h, L1, L1e, L2, L2e, L3, L3e, L4, L4e, L5, L5e, L6e, L7e, M1, M2, M3, N1, N2, N3, O1, O2, O3, O4 klasių motorinių transporto priemonių ir jų priekabų (toliau – transporto priemonė), apžiūra. Transporto priemonių klasės nustatytos Motorinių transporto priemonių ir jų priekabų kategorijų ir klasių pagal konstrukciją reikalavimuose, patvirtintuose Lietuvos transporto saugos administracijos direktoriaus 2008 m. gruodžio 2 d. įsakymu Nr. 2B-479 „Dėl Motorinių transporto priemonių ir jų priekabų kategorijų ir klasių pagal konstrukciją reikalavimų patvirtinimo“.

Stotys gali būti pritaikytos atlikti tik kai kurių klasių transporto priemonių apžiūrą.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

22. Reikalavimai įmonei, atliekančiai apžiūrą:

22.1. atlikdama apžiūrą įmonė privalo naudotis CTADB duomenimis, o duomenis apie atliktą apžiūrą teikti (kaupti) CTADB;

22.2. įmonė privalo užtikrinti, kad visose stotyse privalomosios transporto priemonių techninės apžiūros kontrolieriai (toliau – kontrolieriai), atlikdami apžiūrą, turėtų galimybę naudotis CTADB duomenimis;

22.3. atlikdama apžiūrą įmonė privalo naudotis Lietuvos Respublikos kelių transporto priemonių registro ir transporto priemonių valdytojų civilinės atsakomybės privalomojo draudimo duomenų bazės duomenimis.

Papunkčio pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

23. Keliai, esantys stoties teritorijoje, turi būti su kietąja danga (betono, asfalto danga, grindinys).

24. Stočių išorinio apipavidalinimo rekomendacijas ir informaciją, kurią reikia pateikti apžiūros atlikimo vietose (informaciniuose stenduose) atvykstantiems į apžiūrą, nustato Administracija.

25. Stotis turi atitikti šiuos reikalavimus:

25.1. gamybinės patalpos turi būti pakankamai erdvios, kad būtų galima vertinti transporto priemonių techninę būklę, ir atitikti būtinuosius gaisrinės, darbuotojų saugos ir sveikatos norminių teisės aktų reikalavimus;

25.2. apžiūros atlikimo patalpos turi būti atskirtos nuo kitų patalpų, jų aukštis, ilgis ir plotis turi atitikti matmenis, nurodytus Aprašo priede; reikalavimas atskirti apžiūros atlikimo patalpas nuo kitų patalpų neprivalomas stotims, kuriose atliekamos M2 ar M3 klasių motorinių transporto priemonių, kuriomis teikiamos vietinio reguliaraus susisiekimo autobusais ir troleibusais paslaugos, apžiūros;

25.3. apžiūros linijos (išskyrus apžiūros linijas, pritaikytas tik L kategorijos, M1 ir N1 klasių transporto priemonėms) turi būti išdėstytos taip, kad tikrinama transporto priemonė visada judėtų į priekį; įvažiavimo ir išvažiavimo spinduliai turi atitikti matmenis, nurodytus Aprašo priede;

25.4. apžiūros atlikimo patalpose turi būti įrengti mechaniniai atidarymo (uždarymo) vartai;

25.5. turi būti numatytos išvažiuojančių iš apžiūros transporto priemonių stovėjimo vietos; eismo tvarka įmonės teritorijoje ir įvažiuojamuosiuose keliuose turi atitikti Kelių eismo taisyklių, patvirtintų Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“, reikalavimus;

25.6. turi būti atitinkamų kategorijų, klasių arba atitinkamos rūšies degalais (energijos šaltinio) varomų transporto priemonių apžiūrai atlikti reikalinga įranga ir prietaisai, atitinkantys nustatytus reikalavimus.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

26. Stotyje turi būti numatyta atskira vieta (su asfalto, betono ar kita panašia kieta danga) motorinių transporto priemonių skleidžiamam triukšmui matuoti. Stabdymo efektyvumui nustatyti, kai to negalima atlikti naudojant stabdžių bandymo stendą, turi būti numatyta vieta su horizontalia asfalto, betono ar kita panašių sukibimo savybių danga. Pažymėta transporto priemonių pastatymo ir šviesos kontrolės prietaiso judėjimo vieta, kur matuojamas žibintų šviesos srauto pokrypis, turi būti horizontali, o jos paviršius lygus. Nuolydžiui (nelygumams) išlyginti gali būti naudojamos kreipiančiosios, kuriomis juda šviesos kontrolės prietaisas.

27. Neteko galios nuo 2024-06-18

Punkto naikinimas:

Nr. 3-218, 2024-06-17, paskelbta TAR 2024-06-17, i. k. 2024-10992

271. Apžiūros atlikimo patalpose įmonės nustatyta tvarka turi būti vykdomas vaizdo stebėjimas, taip pat papildomai gali būti naudojamos kontrolierių mobiliosios vaizdo ir garso fiksavimo priemonės ir daromi jų įrašai, siekiant užtikrinti skaidrų įmonės paslaugų teikimą ir įsitikinti, kad transporto priemonė buvo pristatyta į įmonę, o vykdant korupcijos prevenciją, fiksuoti korupcijos pasireiškimo atvejus. Mobiliosiomis vaizdo ir garso fiksavimo priemonėmis gali būti fiksuojama apžiūros aplinka, tikrinamų transporto priemonės dalių būklė, jų sugadinimai, neatitiktis reikalavimams ir kitos aplinkybės, turinčios reikšmės apžiūros rezultatams ir kontrolieriaus išvadai. Vaizdo stebėjimo duomenys, nuotraukos, vaizdo ir garso duomenys (įrašai) turi būti tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB, Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą. Apžiūros atlikimo patalpose įrengtų vaizdo kamerų užfiksuoti įrašai saugomi 30 kalendorinių dienų, o šių įrašų atskiri kadrai (nuotraukos) – 24 mėnesius. Mobiliosiomis fiksavimo priemonėmis užfiksuoti vaizdo ir garso duomenys (įrašai), jeigu yra daromi, saugomi 30 kalendorinių dienų.

Papildyta punktu:

Nr. 3-195, 2022-04-13, paskelbta TAR 2022-04-13, i. k. 2022-07651

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

IV SKYRIUS

ĮMONĖS VEIKLOS SĄLYGOS

28. Įmonė, pradėdama veiklą, turi būti akredituota pagal Lietuvos standartą LST EN ISO/IEC 17020:2012 kaip A tipo kontrolės įstaiga, taip pat rekomenduojama įdiegti kokybės vadybos sistemą pagal ISO 9000 serijos standartų reikalavimus.

29. Įmonė, atlikdama apžiūrą, privalo vadovautis teisės aktais, reglamentuojančiais apžiūros atlikimą, ir Administracijos apžiūros atlikimo technologijų, bendrų kontrolės būdų ir metodų, transporto priemonių techninės būklės vertinimo išaiškinimais.

30. Įmonė negali užsiimti veikla, susijusia su transporto priemonių projektavimu, gamyba, prekyba, taip pat technine priežiūra ir (ar) remontu, išskyrus nedidelės apimties žibintų reguliavimo darbus, kurie gali būti atlikti pasukant žibintų reguliavimo varžtus, nereikalauja transporto priemonės dalių ardymo arba papildomos įrangos panaudojimo ir už kuriuos papildomas mokestis negali būti imamas.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

31. Įmonės privalo raštu informuoti Administraciją apie savo stočių darbo laiko pakeitimus per 5 darbo dienas nuo pasikeitimų dienos, taip pat sudaryti sąlygas Administracijos pareigūnams prisijungti prie CTADB, t. y. suteikti darbo vietą ir reikiamą organizacinę techniką kontrolės funkcijoms atlikti.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

32. Įmonė privalo:

32.1. užtikrinti kokybišką ir sklandų apžiūros atlikimą;

32.2. turėti reikiamą skaičių kontrolierių ir pagalbinio personalo;

32.3. sudaryti sąlygas Administracijos pareigūnams be eilės ir nemokamai naudotis įmonės prietaisais ir įranga kontroliniam tikrinimui atlikti;

32.4. paskirti kontrolierių Administracijos inicijuojamam kontroliniam tikrinimui atlikti, jeigu būtų toks Administracijos prašymas, vykdyti teisėtus Administracijos pareigūnų reikalavimus;

32.5. turėti tinkamą kompiuterinę ir programinę įrangą, reikalingą naudotis CTADB;

32.6. užtikrinti, kad apžiūrą atliktų kontrolieriai, atitinkantys Lietuvos Respublikos saugaus eismo automobilių keliais įstatymo 291 straipsnio 1 dalyje nustatytus reikalavimus ir turintys galiojančią teisę atlikti apžiūrą;

32.7. naudoti CTADB vidaus kokybės kontrolei;

32.8. Administracijai pareikalavus, ne vėliau kaip per 2 darbo dienas pateikti vaizdo stebėjimo duomenis;

32.9. vykdant vidaus kokybės kontrolę nustačius, kad kontrolierius galimai padarė nors vieną labai sunkų darbo pažeidimą, nurodytą Aprašo 39 punkte, ne vėliau kaip per 5 darbo dienas pranešti apie tai Administracijai ir pateikti visą su pažeidimu susijusią informaciją.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

33. Įmonės vadovas arba jo pavaduotojas arba techninis vadovas privalo turėti nustatyta tvarka įgytą kontrolieriaus kvalifikaciją.

34. Atliekamos apžiūros kokybei užtikrinti įmonėje turi būti organizuota vidaus kokybės kontrolės sistema ir paskirti asmenys, atsakingi už šios sistemos veikimą.

35. Vidaus kokybės kontrolės sistemą sudaro kontrolinis tikrinimas, atliktų techninių apžiūrų duomenų analizė, kontrolierių darbo kokybės vertinimas, jų priskyrimas rizikos grupėms ir minėtų duomenų naudojimas atliekant kontrolierių darbo metinį ir neeilinį vertinimus.

36. Aprašo 35 punkte nurodytas kontrolinis tikrinimas atliekamas įmonės nustatyta tvarka ir periodiškumu. Šie kontroliniai tikrinimai ir jų rezultatai registruojami CTADB.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

37. Vidaus kokybės kontrolės sistemos veiklos rezultatams apibendrinti ir jos efektyvumui nustatyti Administracija naudojasi CTADB duomenimis ir ataskaitomis. Nustačius, kad vidaus kontrolės sistema neužtikrina kokybiškos apžiūros atlikimo įmonėje, Administracija turi teisę reikalauti, kad įmonė per nustatytą laiką pašalintų trūkumus ir sustiprintų vidaus kokybės kontrolės sistemą.

38. Kiekvienais metais įmonėje turi būti atliekamas eilinis kontrolierių darbo vertinimas. Kontrolierius vertina įmonės administracijos vadovo sudaryta vertinimo komisija. Vertinant pagrindinis dėmesys turi būti skiriamas apžiūros atlikimo kokybei, kontrolierių darbo kokybės vertinimo rezultatams, pareigybės aprašyme nustatytų funkcijų ir pareigų vykdymui, kontrolieriaus kvalifikacijai, Administracijos pareigūnų užfiksuotiems kontrolierių darbo pažeidimams ar trūkumams. Neeilinis kontrolieriaus darbo vertinimas organizuojamas nustačius kontrolieriaus darbo pažeidimus, nurodytus Aprašo 40 punkte, ar kitais įmonės administracijos vadovo nustatytais atvejais.

39. Labai sunkiais kontrolierių darbo pažeidimais laikomi šie pažeidimai:

39.1. apžiūros atlikimą patvirtinančių dokumentų išdavimas nustatyta tvarka nepatikrinus transporto priemonės;

39.2. transporto priemonės techninės būklės, konstrukcijos, sistemų, agregatų ir mazgų veikimo ir efektyvumo atitikties Techniniams motorinių transporto priemonių ir jų priekabų reikalavimams nepatikrinimas atliekant apžiūrą, vieno ar daugiau pavojingo ir (ar) keturių ar daugiau didelių techninės būklės trūkumų nenustatymas ir (ar) šių duomenų neįvedimas į CTADB;

39.3. transporto priemonės registracijos dokumentų (jeigu tokie buvo pateikti) atidavimas vairuotojui anksčiau, nei nustatyta Privalomosios transporto priemonių techninės apžiūros atlikimo tvarkos aprašo 19 punkte, arba kai aktyvavus CTADB mygtuką „spausdinti“ atsiranda užrašas „rezultatų ataskaitos spausdinimas yra blokuotas – kontrolinis tikrinimas“;

Papunkčio pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

39.4. naudos gavimas sau arba kitiems asmenims ar pakenkimas kitų asmenų interesams, pasinaudojant suteiktomis teisėmis;

39.5. teisės vairuoti bent vienos iš A, B ir C kategorijų transporto priemones praradimas;

39.6. nepriekaištingos reputacijos praradimas.

40. Sunkiais kontrolierių darbo pažeidimais laikomi šie pažeidimai:

40.1. transporto priemonės techninės būklės, konstrukcijos, sistemų, agregatų ir mazgų veikimo ir efektyvumo atitikties Techniniams motorinių transporto priemonių ir jų priekabų reikalavimams nepatikrinimas atliekant techninę apžiūrą ir ne daugiau kaip trijų didelių arba keturių ar daugiau nedidelių techninės būklės trūkumų nenustatymas ir (ar) duomenų neįvedimas į CTADB;

40.2. neegzistuojančių pavojingų ir (ar) didelių trūkumų pažymėjimas ir (ar) šių duomenų įvedimas į CTADB;

40.3. Administracijos pareigūnų teisėtų reikalavimų nevykdymas.

41. Įmonės vidaus dokumentuose gali būti nustatyti ir kiti sunkūs kontrolierių darbo pažeidimai, kuriuos padarius turi būti organizuojamas kontrolieriaus neeilinis vertinimas.

42. Neteko galios nuo 2024-06-18

Punkto naikinimas:

Nr. 3-218, 2024-06-17, paskelbta TAR 2024-06-17, i. k. 2024-10992

V SKYRIUS

TEISĖS ATLIKTI APŽIŪRĄ ĮMONEI SUSTABDYMAS, SUSTABDYMO PANAIKINIMAS IR ŠIOS TEISĖS PANAIKINIMAS, TEISĖS ATLIKTI APŽIŪRĄ FIZINIAMS ASMENIMS SUTEIKIMAS IR PANAIKINIMAS

43. Teisė atlikti apžiūrą neterminuotai suteikiama juridiniam asmeniui, laimėjusiam konkursą privalomosios transporto priemonių techninės apžiūros įmonėms parinkti, vykdomą pagal Konkurso privalomosios transporto priemonių techninės apžiūros įmonėms parinkti nuostatus, patvirtintus Lietuvos Respublikos susisiekimo ministro 2007 m. vasario 19 d. įsakymu Nr. 3-59 „Dėl Konkurso privalomosios transporto priemonių techninės apžiūros įmonėms parinkti nuostatų patvirtinimo“.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

44. Sprendimą dėl teisės atlikti apžiūrą įmonei sustabdymo, sustabdymo panaikinimo ar šios teisės panaikinimo priima Administracija. Administracija gali priimti sprendimą nestabdyti visos įmonės veiklos, jeigu Aprašo 45.5, 45.7–45.10 papunkčiuose nustatyti trūkumai yra nustatomi vienoje iš įmonės stočių. Tokiu atveju stoties, kurioje buvo nustatyti trūkumai, veikla yra sustabdoma, kol bus pašalinti nustatyti trūkumai, o jų nepašalinus per Administracijos nustatytą laiką, bet ne ilgiau kaip per 6 mėnesius, stotis yra išbraukiama iš įmonės, kuriai suteikta teisė atlikti apžiūrą, stočių sąrašo.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

45. Teisė atlikti apžiūrą įmonei sustabdoma, jeigu:

45.1. įmonė ar stotis pakartotinai per vienus metus nuo paskutinio pažeidimo padarymo datos pažeidžia įstatymų, reglamentuojančių techninės apžiūros atlikimą, ar kitų teisės aktų, susijusių su įmonės veikla, reikalavimus arba gaunama pranešimų iš teisėsaugos ar kontrolės teisę turinčių institucijų apie teisės aktų reikalavimų pažeidimus įmonėje, dėl kurių tolesnė įmonės ar stoties veikla negali būti vykdoma;

45.2. įmonė neatitinka Lietuvos standarto LST EN ISO/IEC 17020:2012 reikalavimų kaip A tipo kontrolės įstaiga;

45.3. įmonė nevykdo teisėtų Administracijos reikalavimų;

45.4. įmonė neužtikrina kokybiško apžiūros atlikimo, neturi reikiamo kontrolierių skaičiaus;

45.5. stoties gamybinės patalpos neatitinka Aprašo 25.1 papunkčio reikalavimų;

45.6. įmonė nesudaro Administracijai sąlygų prisijungti prie CTADB, t. y. nesuteikia darbo vietos ir reikiamos organizacinės technikos kontrolės funkcijoms atlikti;

45.7. stotyje apžiūros atlikimo metu atliekami kiti darbai, nesusiję su tiesioginių funkcijų vykdymu, išskyrus atvejį, kai stotyje atliekamos M2 ar M3 klasių motorinių transporto priemonių, kuriomis teikiamos vietinio reguliaraus susisiekimo autobusais ir troleibusais paslaugos, apžiūros;

45.8. stotyje nėra visos apžiūrai atlikti reikalingos įrangos ir prietaisų, nurodytų Administracijos nustatytų įrangos ir prietaisų, kurių reikia privalomajai techninei apžiūrai atlikti, sąraše;

45.9. naudojami Administracijos nustatytų įrangos ir prietaisų, kurių reikia privalomajai techninei apžiūrai atlikti, reikalavimų neatitinkantys įranga ar prietaisai;

45.10. apžiūros atlikimo patalpose nėra įrengta vaizdo stebėjimo kamerų arba jos neveikia, arba nėra daromi vaizdo stebėjimo įrašai.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

46. Teisės atlikti apžiūrą įmonei sustabdymas panaikinamas per Administracijos nustatytą protingą terminą pašalinus trūkumus. Nustatant šį terminą, turi būti atsižvelgiama į trūkumų pobūdį ir kitas svarbias aplinkybes, ir šitas terminas turi būti toks, kad įmonė turėtų realią galimybę pašalinti nustatytus trūkumus.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

47. Teisė atlikti apžiūrą įmonei panaikinama, jeigu:

47.1. įmonė likviduojama;

47.2. įmonė prašo panaikinti suteiktą teisę atlikti apžiūrą;

47.3. įmonė atlieka apžiūrą, kai yra sustabdyta teisė atlikti apžiūrą;

47.4. įmonė per 1 mėnesį nuo teisės atlikti apžiūrą suteikimo nepradeda atlikti transporto priemonių apžiūros;

47.5. įmonė per Administracijos nustatytą laiką nuo teisės atlikti apžiūrą sustabdymo nepašalina trūkumų;

47.6. paaiškėja, kad konkurso nugalėtojas, siekdamas įgyti teisę atlikti apžiūrą, pateikė klaidingus duomenis;

47.7. įmonė per 12 mėnesių padaro tą patį pažeidimą, dėl kurio buvo sustabdyta teisė atlikti apžiūrą.

48. Įmonė, siekianti įgyti teisę atlikti apžiūrą, informaciją ir (ar) dokumentus, kurių reikia tokiai teisei įgyti, gali pateikti ir Administracijos priimtus sprendimus, taip pat kitą susijusią informaciją gauti, o įmonė, kuriai yra suteikta teisė atlikti apžiūrą, su apžiūrų veikla susijusią informaciją ir (arba) dokumentus gali pateikti ir atitinkamus Administracijos priimtus sprendimus, taip pat kitą susijusią informaciją gauti ne tik tiesiogiai, bet ir per atstumą, taip pat per Paslaugų ir gaminių kontaktinį centrą.

49. Įmonė, kuriai buvo panaikinta teisė atlikti apžiūrą Aprašo 47.3–47.7 papunkčiuose nustatytais pagrindais, pakartotinai ją gali įgyti bendra tvarka, bet ne anksčiau kaip po 3 metų.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

50. Pasikeitus įmonės registracijos duomenims (pavadinimui, kodui, teisinei formai ar registracijos adresui), įmonė ne vėliau kaip per 10 darbo dienų nuo duomenų pasikeitimo dienos privalo raštu informuoti Administraciją ir pateikti dokumentus, kuriais įrodoma, kad duomenys pasikeitė.

51. Fizinis asmuo, siekiantis įgyti teisę atlikti apžiūrą, informaciją ir (ar) dokumentus, kurių reikia tokiai teisei įgyti, gali pateikti ir Administracijos priimtus sprendimus, taip pat kitą susijusią informaciją gauti, o kontrolierius su apžiūrų veikla susijusią informaciją ir (arba) dokumentus gali pateikti ir atitinkamus Administracijos priimtus sprendimus, taip pat kitą susijusią informaciją gauti ne tik tiesiogiai, bet ir per atstumą, taip pat per Paslaugų ir gaminių kontaktinį centrą.

52. Teisė atlikti apžiūrą fiziniam asmeniui suteikiama ne vėliau kaip per 5 darbo dienas nuo Administracijos nustatytos formos prašymo ir kitų dokumentų, kurių reikia siekiant įvertinti, kad asmuo atitinka Lietuvos Respublikos saugaus eismo automobilių keliais įstatymo 291 straipsnio 1 dalyje nustatytus reikalavimus, gavimo dienos Administracijos sprendimu arba motyvuotai atsisakoma ją suteikti, jeigu fizinis asmuo neatitinka Lietuvos Respublikos saugaus eismo automobilių keliais įstatymo 291 straipsnio 1 dalyje nustatytų reikalavimų. Fizinis asmuo apie Administracijoje gautus dokumentus arba būtinybę patikslinti pateiktą informaciją informuojamas registruotąja pašto siunta ne vėliau kaip per 5 darbo dienas.

53. Administracijos sprendime, kuriuo fiziniam asmeniui suteikta teisė atlikti apžiūrą, turi būti nurodyta bent ši informacija:

53.1. fizinio asmens tapatybė (vardas, pavardė);

53.2. transporto priemonių, kurių apžiūrą turi teisę atlikti kontrolierius, kategorijos;

53.3. teisę atlikti apžiūrą suteikusios institucijos pavadinimas;

53.4. teisės atlikti apžiūrą suteikimo data.

54. Teisė atlikti apžiūrą fiziniam asmeniui suteikiama neterminuotam laikui. Ši teisė sustabdoma, jeigu kontrolierius per Lietuvos Respublikos saugaus eismo automobilių keliais įstatymo 291 straipsnio 3 dalyje nustatytą terminą neišlaiko žinių patikrinimo egzamino.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

55. Kontrolieriui padarius nors vieną labai sunkų darbo pažeidimą, nurodytą Aprašo 39 punkte, arba per 12 mėnesių nuo teisės sustabdymo neišlaikius žinių patikrinimo egzamino, per 3 darbo dienas Administracijos sprendimu kontrolieriui panaikinama teisė atlikti apžiūrą.

Punkto pakeitimai:

Nr. 3-218, 2024-06-17, paskelbta TAR 2024-06-17, i. k. 2024-10992

VI SKYRIUS

BAIGIAMOSIOS NUOSTATOS

56. Draudžiama atlikti apžiūrą įmonėms ir fiziniams asmenims, jeigu teisė atlikti apžiūrą yra panaikinta ar sustabdyta.

57. Apie rengimąsi nutraukti apžiūros atlikimą, stočių ar darbo vietų skaičiaus sumažinimą įmonė privalo informuoti Administraciją ne mažiau kaip prieš 6 mėnesius.

58. Su Administracijos priimtais sprendimais, susijusiais su kontrolieriaus teise atlikti apžiūrą, ne vėliau kaip per Lietuvos Respublikos viešojo administravimo įstatymo 13 straipsnio 1 dalyje nustatytą terminą nuo sprendimo priėmimo dienos yra supažindinami kontrolierius ir įmonė, kurioje jis dirba.

Papildyta punktu:

Nr. 3-218, 2024-06-17, paskelbta TAR 2024-06-17, i. k. 2024-10992

_________________

Reikalavimų įmonėms, atliekančioms

motorinių transporto priemonių ir jų

priekabų privalomąją techninę apžiūrą, ir

teisės atlikti motorinių transporto

priemonių ir jų priekabų privalomąją

techninę apžiūrą suteikimo,

sustabdymo, sustabdymo panaikinimo

ir šios teisės panaikinimo tvarkos

aprašo

priedas

PATALPŲ MATMENYS

Stoties linijos tipas	Minimalūs posūkio spindulio matmenys	Minimalūs patalpos matmenys

vidinis	išorinis	ilgis	plotis	aukštis
L kategorijos ir M1, N1, O1 ir O2 klasių transporto priemonių apžiūra	3,5 m	12,5 m	8 m	4 m (3,5 m)*	3 m
M2, M3, N2, N3, O3 ir O4 klasių transporto priemonių apžiūra	3,5 m	12,5 m	17 m	5,5 m (5 m)*	5 m

* Skliausteliuose nurodyti dydžiai taikomi tais atvejais, jeigu stotyje yra dvi ar daugiau apžiūros linijų.

_________________

Pakeitimai:

1.

Lietuvos Respublikos susisiekimo ministerija, Įsakymas

Nr. 3-8, 2010-01-04, Žin., 2010, Nr. 4-171 (2010-01-12), i. k. 1102210ISAK000003-8

Dėl Lietuvos Respublikos susisiekimo ministro 2008 m. spalio 6 d. įsakymo Nr. 3-375 "Dėl Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir kvalifikacijos reikalavimų darbuotojams patvirtinimo" pakeitimo

2.

Lietuvos Respublikos susisiekimo ministerija, Įsakymas

Nr. 3-576, 2010-09-17, Žin., 2010, Nr. 112-5722 (2010-09-23), i. k. 1102210ISAK0003-576

Dėl Lietuvos Respublikos susisiekimo ministro 2008 m. spalio 6 d. įsakymo Nr. 3-375 "Dėl Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir kvalifikacijos reikalavimų darbuotojams patvirtinimo" pakeitimo

3.

Lietuvos Respublikos susisiekimo ministerija, Įsakymas

Nr. 3-876, 2012-12-28, Žin., 2013, Nr. 2-62 (2013-01-05), i. k. 1122210ISAK0003-876

Dėl Lietuvos Respublikos susisiekimo ministro 2008 m. spalio 6 d. įsakymo Nr. 3-375 "Dėl Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir kvalifikacijos reikalavimų darbuotojams patvirtinimo" pakeitimo

4.

Lietuvos Respublikos susisiekimo ministerija, Įsakymas

Nr. 3-184(1.5 E), 2016-06-08, paskelbta TAR 2016-06-08, i. k. 2016-15656

Dėl Lietuvos Respublikos susisiekimo ministro 2008 m. spalio 6 d. įsakymo Nr. 3-375 „Dėl Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir kvalifikacijos reikalavimų darbuotojams patvirtinimo“ pakeitimo

5.

Lietuvos Respublikos susisiekimo ministerija, Įsakymas

Nr. 3-59, 2018-02-08, paskelbta TAR 2018-02-08, i. k. 2018-02045

Dėl Lietuvos Respublikos susisiekimo ministro 2008 m. spalio 6 d. įsakymo Nr. 3-375 „Dėl Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir kvalifikacijos reikalavimų darbuotojams patvirtinimo“ pakeitimo

6.

Lietuvos Respublikos susisiekimo ministerija, Įsakymas

Nr. 3-240, 2018-05-18, paskelbta TAR 2018-05-18, i. k. 2018-08053

Dėl Lietuvos Respublikos susisiekimo ministro 2018 m. vasario 8 d. įsakymo Nr. 3-59 „Dėl Lietuvos Respublikos susisiekimo ministro 2008 m. spalio 6 d. įsakymo Nr. 3-375 „Dėl Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir kvalifikacijos reikalavimų darbuotojams patvirtinimo“ pakeitimo“ pakeitimo

7.

Lietuvos Respublikos susisiekimo ministerija, Įsakymas

Nr. 3-195, 2022-04-13, paskelbta TAR 2022-04-13, i. k. 2022-07651

Dėl Lietuvos Respublikos susisiekimo ministro 2008 m. spalio 6 d. įsakymo Nr. 3-375 „Dėl Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir teisės atlikti motorinių transporto priemonių ir jų priekabų privalomąją techninę apžiūrą suteikimo, sustabdymo, sustabdymo panaikinimo ir šios teisės panaikinimo tvarkos aprašo patvirtinimo“ pakeitimo

8.

Lietuvos Respublikos susisiekimo ministerija, Įsakymas

Nr. 3-218, 2024-06-17, paskelbta TAR 2024-06-17, i. k. 2024-10992

Dėl Lietuvos Respublikos susisiekimo ministro 2008 m. spalio 6 d. įsakymo Nr. 3-375 „Dėl Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir teisės atlikti motorinių transporto priemonių ir jų priekabų privalomąją techninę apžiūrą suteikimo, sustabdymo, sustabdymo panaikinimo ir šios teisės panaikinimo tvarkos aprašo patvirtinimo“ pakeitimo